Framkvæmdastjóri Félags atvinnurekenda fagnar breyttri verðskrá Póstsins sem afnemur sama pakkaverð um land allt. Þjónustan hafi sums staðar verið undirverðlögð og grafið undan einkareknum fyrirtækjum sem sinna flutningum.
Alþingi hefur verið gert afturreka með lög sem áttu að tryggja sama verð fyrir flutning á pökkum með Póstinum um allt land. Ný verðskrá, sem tekur gildi í dag, hækkar verð á landsbyggðinni þangað sem dýrara er að flytja böggla en lækkar verð innan höfuðborgarsvæðisins. Ólafur Stephensen, framkvæmdastjóri Félags atvinnurekenda, segir að lögbrot hafi viðgengist.
Það er verið núna að bæta úr ólögmætu ástandi sem hefur ríkt undanfarna 20 mánuði eða frá því í ársbyrjun 2020. Alþingi breytti lögum og ákvað að Pósturinn skyldi bjóða sama verð á pakkasendingum um allt land. Það verð sem Pósturinn ákvað var undir raunkostnaði sem er brot á póstlögunum. Og þýddi það í rauninni að Pósturinn fór fram á það við stjórnvöld að þau niðurgreiddu samkeppni hans við einkarekin fyrirtæki í pakka- og vöruflutningum. Mörg hver lítil og meðalstór fyrirtæki sem starfa á afmörkuðum svæðum á landsbyggðinni. Breytingin var sögð gerð í þágu byggðastefnu en það er náttúrulega skrítnasta byggðastefna sem hugsast getur að grafa undan rekstri fyrirtækja úti um land með því að ríkisfyrirtæki undirverðleggi þjónustu sína. Það verður nú æ áleitnari spurning hvort við yfirleitt þurfum þetta ríkisrekna póstfyrirtæki. Hvort er ekki einfaldlega hægt að sinna þeim svæðum sem ekki fengju þjónustu öðruvísi með þjónustusamningum við einkarekin fyrirtæki.
Framkvæmdastjóri Félags atvinnurekenda fagnar breyttri verðskrá Póstsins sem afnemur sama pakkaverð um land allt. Þjónustan hafi sums staðar verið undirverðlögð og grafið undan einkareknum fyrirtækjum sem sinna flutningum. 